Hildur Björg Bæringssdóttir var ráðin sem verkefnastjóri hjá Meet in Reykjavík gagngert til að hjálpa Íslendingum að sækja um að ráðstefnur á þeirra sviðum geti verið haldnar hér á landi . Á síðasta ári fjölgaði ráðstefnugestum hingað til lands um 30% en vöxturinn meðal gesta á fundi , ráðstefnur , hvataferðir og viðburði ýmiss konar hefur verið um 15% síðustu ár . „ Við áætlum að á síðasta ári , 2018 , hafi 130 þúsund erlendir gestir komið hingað til lands gagngert til að taka þátt í fundum , ráðstefnum , hvataferðum eða viðburðum , en það eru þessir svokölluðu MICE gestir , sem okkar hlutverk er að fá til landsins . Þar af eru um 50 þúsund sem komu fyrir fundi og ráðstefnur , sem við áætlum að hafi verið um 300 talsins á síðasta ári , “ segir Hildur Björg Bæringsdóttir , verkefnastjóri hjá Meet in Reykjavík . „ Bæði alþjóðlegar rannsóknir og okkar eigin staðfesta að þessir gestir eyða alla jafna tvöfalt meira en almennir ferðamenn . Ef við hugsum svo eingöngu um ráðstefnugestina sem hluta af þessu mengi , þá gefur skýrsla ICCA sem halda utan um gagnagrunn um ráðstefnur um allan heim , til kynna að þeim hafi fjölgað um 30% milli áranna 2017 og 2018 hér á landi . Það var einnig ákveðið stökk milli 2015 og 2016 en MICE markaðurinn í heild hér á landi hefur vaxið um að meðaltali 14,4% á milli ára frá árinu 2011 . “ Í ár eru fjölmargar stórar og smáar ráðstefnur fyrirhugaðar og næsta ári verður stærsta ráðstefna sem haldin hefur verið hér á landi . „ Þó að flestar ráðstefnur séu bókaðar með töluverðum fyrirvara eru þær enn að bókast inn fyrir árið , sem við sjáum að verður að minnsta kosti svipað stórt og í fyrra , og svo eru góðar bókanir fyrir 2020 og áfram , “ segir Hildur . „ Ég vinn mikið með Íslendingum sem hafa sterkt tengslanet inn í samtök alls konar og þá leggjum við saman í vegferð sem felur í sér að leggja inn umsókn um að halda ráðstefnu , þá kannski með tveggja , fjögurra eða jafnvel fimm ára fyrirvara . Núna erum við til að mynda að vinna í umsóknum fyrir árin 2021 til 2023 . “ Hildur segir að sama skapi megi að einhverju leyti rekja uppskeru ársins í fyrra til vinnunnar fyrir nokkrum árum en Meet in Reykjavík hóf starfsemi árið 2012 . „ Ég byrja hérna í nýrri stöðu árið 2013 til að leggja sérstaka áherslu á stærri verkefni fram í tímann . Eitt gott dæmi um það er að árið 2014 lögðum við inn umsóknina um að halda heimsþingið í jarðvarma , sem við unnum og verður sú ráðstefna haldin í apríl 2020 á næsta ári . Þetta er frekar óvenjulegt hvað umsóknartíminn var langur en þátttökufjöldinn verður met ef markmiðinu um 3.500 gesti verður náð . Ein ráðstefna sem verður í september á þessu ári er svo Evrópuráðstefna um jarðtækni sem sótt var um árið 2015 eða fyrir fjórum árum , “ segir Hildur sem segir starfið og árangurinn því mikið velta á þessum einstaklingum sem félagið kallar sendiherra eða ambassadora á ensku . „ Við heiðrum alltaf einn eða tvo þeirra á ári , og erum í dag með samtals 11 heiðursambassadora . Síðast var það Hanna Birna Kristjánsdóttir sem kom með Women´s Leaders Political Porum hingað til lands og þar á undan Haraldur Sigursteinsson hjá Vegagerðinni sem sótti um jarðtækniráðstefnuna í samstarfi við okkur . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .